b'\n_START_ARTICLE_\nLiberalna demokracija Slovenije\n_START_SECTION_\nPred ustanovitvijo stranke\n_START_PARAGRAPH_\nKorenine Liberalne demokracije Slovenije segajo v \xc4\x8das pred spremembo re\xc5\xbeima v Sloveniji. Prva predhodnica dana\xc5\xa1nje LDS je bila Zveza komunisti\xc4\x8dne mladine Slovenije, od leta 1945 del SKOJ. Leta 1974 so organizacijo preimenovali v Zvezo socialisti\xc4\x8dne mladine Slovenije (ZSMS). \xc4\x8clani, z izjemo funkcionarjev organizacije, so bili lahko stari najve\xc4\x8d 28 let. Voditelji organizacije so morali biti tudi \xc4\x8dlani Zveze komunistov Jugoslavije._NEWLINE_Zveza je bila med prvimi znanilci politi\xc4\x8dnih sprememb v Sloveniji in Jugoslaviji, ko je v Kr\xc5\xa1kem leta 1986 pripravila kongres, ki je v tistem \xc4\x8dasu krepko razburkal politi\xc4\x8dno sceno takratne Jugoslavije. Organizacija je zapisala vrsto stali\xc5\xa1\xc4\x8d, ki so pomenila pomembno odstopanje od uradne ideologije: zavzemanje za legalizacijo civilno-dru\xc5\xbebenih gibanj (mirovniki, ekologi, homoseksualci in drugi), odpravo verbalnega delikta, pravico do stavke, civilno slu\xc5\xbeenje voja\xc5\xa1kega roka, sprostitev podjetni\xc5\xa1ke iniciative ... ZSMS je v nasprotju z drugimi dru\xc5\xbebenopoliti\xc4\x8dnimi organizacijami podpirala delovanje Odbora za varstvo \xc4\x8dlovekovih pravic. Njegove zahteve je prena\xc5\xa1ala v skup\xc5\xa1\xc4\x8dino. Ker so oblasti prepovedale zborovanje 8. maja 1989 je ZSMS sklicala javno sejo predsedstva republi\xc5\xa1ke konference ZSMS.\n_START_SECTION_\nParlamentarna in vladna stranka\n_START_PARAGRAPH_\nZadnji predsednik (pravzaprav predsednik republi\xc5\xa1ke konference) ZSMS leta 1989 pred preoblikovanjem v politi\xc4\x8dno stranko je bil Jo\xc5\xbeef \xc5\xa0kol\xc4\x8d. Organizacija se je preimenovala v ZSMS-Liberalna stranka in na 14. kongresu stranke, 10. novembra 1990, v LDS (Liberalno demokratsko stranko)._NEWLINE_Dana\xc5\xa1nja Liberalna demokracija Slovenije je bila ustanovljena 12. marca 1994 z zdru\xc5\xbeitvijo Liberalne demokratske stranke (LDS), Demokratske stranke Slovenije (DSS), Socialisti\xc4\x8dne stranke Slovenije (SSS) in Zelenih - Ekolo\xc5\xa1ko socialne stranke (ZESS)._NEWLINE_Na dr\xc5\xbeavnozborskih volitvah leta 1992 je stranka prejela 35\xc2\xa0% glasov, na dr\xc5\xbeavnozborskih volitvah leta 1996 27\xc2\xa0%, na dr\xc5\xbeavnozborskih volitvah leta 2000 36\xc2\xa0% in na dr\xc5\xbeavnozborskih volitvah leta 2004 22,3\xc2\xa0%. Stranka je leta 2004 pod vodstvom Antona Ropa izgubila volitve, zato ga je 15. oktobra 2005 na polo\xc5\xbeaju zamenjal Jelko Kacin. Pod vodstvom Kacina je stranka do\xc5\xbeivela novo krizo, saj jo zapustilo veliko \xc5\xa1tevilo pomembnej\xc5\xa1ih \xc4\x8dlanov, prav tako pa je po javnomnenjskih anketah nazadovala na tretje mesto po podpori strankam. Zaradi tega je moral odstopiti tudi Jelko Kacin, 30. junija 2007 ga je nadomestila politi\xc4\x8dno neznana pravnica Katarina Kresal. Na parlamentarnih volitvah leta 2008 je stranka dosegla 5\xc2\xa0% podporo in je bila najmanj\xc5\xa1a izmed parlamentarnih strank.\n_START_SECTION_\nPo izpadu iz parlamenta\n_START_PARAGRAPH_\nNa pred\xc4\x8dasnih volitvah v dr\xc5\xbeavni zbor 4. decembra 2011 stranka prvi\xc4\x8d v zgodovini ni prestopila parlamentarnega praga. Katarina Kresal je odstopila, marca 2012 jo je nadomestil Iztok Podbregar, ki pa je \xc5\xbee po treh mesecih odstopil iz osebnih razlogov. 16. maja 2013 je bil na kongresu v Ljubljani za predsednika izvoljen nekdanji poslanec Anton Anderli\xc4\x8d._NEWLINE_Po izpadu iz Dr\xc5\xbeavnega zbora je stranka pristala na politi\xc4\x8dni margini, zna\xc5\xa1la pa se je tudi v finan\xc4\x8dnih te\xc5\xbeavah saj z mo\xc4\x8dno zmanj\xc5\xa1anim prora\xc4\x8dunskim financiranjem ni uspela pokrivati vseh obveznosti, tako da so upniki celo za\xc4\x8deli rubiti premo\xc5\xbeenje. Na volitvah v Evropski parlament leta 2014 stranka sploh ni sestavila liste, njen dotedanji evropski poslanec Jelko Kacin pa je kandidiral s samostojno listo.'